Rettelse: Seniorforsker Brian H. Jacobsen fra Institut for Fødevare- og Ressourceøkonomi trækker sit notat som beregningerne i denne artikel bygger på.

De miljømæssige konsekvenser for vandmiljøet af landbrugspakken kan være værre, end det hidtil har været fremme.

Det viser en helt ny beregning fra Københavns Universitet, som seniorforsker Brian H. Jacobsen fra Institut for Fødevare- og Ressourceøkonomi har lavet.

Som det tidligere har været fremme, mener flere forskere, at landbrugspakken fører til et sort miljøminus de første fire år; 2016, 2017, 2018 og 2019.

Men i den nye beregning fra Københavns Universitet går regnestykket også miljømæssigt i minus i 2020 og 2021. Det vil sige, at den samlede miljøkonsekvens er negativ i alle de år, som regeringen regner med.

Samlet er effekten af pakken en merudledning på 6.000 tons kvælstof, fremgår det af beregningen.

Læs også : Før nye forhandlinger: Klimabombe gemt i landbrugspakken

De nye beregninger fra Københavns universitet bakkes op af en af landets førende eksperter på området, Jørgen E. Olesen, som er professor i agroøkologi på Aarhus Universitet.

- Jeg er enig i, at man kan regne på den her måde. Den kan laves på flere måder, men det her er en mulig måde at gøre det på, siger han efter at have set på beregningerne.

- På grund af landbrugspakken får vi forsinket det tidspunkt, hvorfra vi får forbedret vandmiljøet, siger han.

Sort, ikke grønt plus

Det står i skarp kontrast til det, som Eva Kjer Hansen sagde i forbindelse med præsentationen af pakken kort før jul. Her sagde ministeren, at pakken gav miljøet ’et grønt plus’.

Men ifølge den nye beregning ser regnestykket helt anderledes ud:

I stedet for en faldende udledning, som regeringen taler om, viser den nye beregning, at pakken tværtimod får udledningen til at stige fra det nuværende niveau på omkring 56.000 ton kvælstof årligt til omkring 60.000 ton årligt. For igen i 2021 at falde til et niveau lige under 57.000 ton kvælstof årligt.